Hasan & Partners

Hasan & Partners Oy on alun perin vuonna 1991 perustettu helsinkiläinen mainostoimisto. Se kuului Hasan & co. -konserniin, jonka muita tytäryhtiöitä olivat Suomessa Frankly Partners ja Ruotsissa Perfect Fools. Yritykselle nimen antanut perustaja ja pitkäaikainen vetäjä oli vuonna 2021 kuollut Ami Hasan. Hasan & co. -konsernilla oli vuonna 2021 yhteensä lähes sata työntekijää Helsingissä sekä noin 40 Tukholmassa.Hasan & partners Oy, Finder Yritystieto 2021. 
Mainostoimisto Hasan & Partners Oy, Hasan & Co -konsernin emoyhtiö Ami Hasan & Co Holding Oy ja sen toinen tytäryhtiö Frankly Partners hakeutuivat konkurssiin heinäkuussa 2025, Ruotsissa toiminut Perfect Fools AB jo kesäkuussa, mutta pian kerrottiin toiminnan Suomessa osittain jatkuvan uuden yhtiön nimissä.

Konsernin emoyhtiötä Ami Hasan & Co Holding Oy:tä johti vuodet 2020–2024 Simo Kajaste, kunnes tehtävän otti lokakuussa 2024 Kari Mononen. Heitä aiempia mainostoimiston tai koko konsernin toimitusjohtajia ovat olleet Riku Vassinen, Johanna Juuvinmaa, Eka Ruola, Panu Nordlund, Torsti Tenhunen, Timo Everi, Alex Nieminen, Kai Seikku ja Ami Hasan. Timo Everi nimitettiin Ami Hasanin seuraajaksi konsernin hallituksen puheenjohtajana.

Lokakuussa 2024 Simo Kajaste kertoi mainostoimiston vaikeuksien juontavan juurensa 2010-luvun lopulta, jolloin yhtiö lähti toteuttamaan nopeaa kasvustrategiaa ja avasi toimistot Tukholmaan, Amsterdamiin ja San Franciscoon. Se investoi myös ylisuuriksi osoittautuneisiin uusiin toimitiloihin Helsingin Vallilassa, ja sitten iski koronakriisi.

Yhtiö haki yrityssaneerausta tammikuussa 2025. Samaan aikaan eläkevakuutusyhtiö Ilmarinen haki kolmea konserniyhtiötä jo toistamiseen konkurssiin, mutta piti onnistunutta yrityssaneerausta konkursseja parempana vaihtoehtona.

Elokuussa kerrottiin uuden Centia-yhtiön ostaneen konkurssipesältä oikeudet Hasan & Partners -nimeen ja jatkavan sen liiketoimintaa noin 20 hengen voimin niin, että velat jäävät konkurssipesään. Kauppasummaa ei kerrottu. Centian takana ovat Riku Vassinen, Simo Kajaste ja Frankly Partnersia johtanut Mikko Hovi. Osakkaiksi tulevat myös alkuperäisen yhtiöryhmän suuromistajat Ami Hasanin perikunta ja Timo Everi.

 Asiakkaat 

Hasan & Partnersin asiakkaita ovat olleet isot kansainväliset ja suomalaiset yritykset.  Näihin lukeutuvat H&M, Metsä Group, Kone, Valio, Kesko, Helsingin Sanomat, Nokia ja Ikea. Lisäksi toimisto on tullut tunnetuksi pro bono -töistään esimerkiksi Plan Internationalille. 

 Palkintoja 

Hasan & Partnersin töitä on palkittu useilla Cannes-leijonilla sekä muilla kansainvälisillä markkinointialan tunnustuksilla. Koneelle tehty kampanja ”Machine Conversations” voitti vuonna 2017 Epica Awards -kultaa sekä Golden Hammer -kultaa.https://hasanpartners.fi/machine-conversations-and-tweeting-escalator-and-vr  Vuonna 2016 Hasan & Partners  voitti kultaa Golden Drum -kilpailussa Valiolle tekemällään tribuuttivideolla Lemmy Kilmisterista. Myös vuonna 2017 Valiolle tehty kampanja ”The Lick-hikers guide to inner strength” toi toimistolle muun muassa Golden Drum- sekä Cannes Grand Prix -pronssia.https://www.valio.com/news/valios-documentary-film-the-lick-hikers-guide-to-inner-strength-won-an-award-at-the-prestigious-cannes-lions-contest/ 

 Omistus 

Toimiston perustajat olivat Ami Hasan, Nono Alakari, Ossi Piipponen, Petri Pesonen, Jouni Luostarinen ja Heikki Kauppila. Timo Everi liittyi joukkoon jo ensimmäisen vuoden aikana. Vuonna 1995 Interpublic osti Hasan & Partners Oy:n, joka omisti 51 prosenttia Hasan & Partners Finland Oy:stä. Loput osakkeet olivat holdingyhtiö Esaton Oy:llä, jonka omistivat Hasan, Everi ja Alakari sekä Henrik Kylander ja Timi Petersen. Vuonna 2011 Esaton Oy osti yrityksen amerikkalaisilta takaisin. Samalla osakkaiden määrää kasvatettiin, minkä jälkeen toimisto on täysin konsernissa työskentelleiden noin 20 henkilön omistama. Suurin omistaja oli holdingyhtiö Ami Hasan & Co, jonka suurimmat osakkaat olivat Ami Hasanin perikunta, Timo Everi ja Nono Alakari.

 Toimitilat 
Hasan & Partners toimi pitkään Helsingin Punavuoren Merikorttelissa, kunnes se vuonna 2021 muutti uusiin toimitiloihin Vallilan Roineentielle, Ola Gripenbergin suunnittelemaan betonikaarihalliin vuodelta 1940. Tilat mitoitettiin sisällyttämään koko Hasan-konsernin kaikki toiminnot ja satakunta työntekijää.

 Talousvaikeudet 
Vuonna 2024 Hasan & Partners joutui vakaviin maksuvaikeuksiin ja joutui muuttamaan pienempiin tiloihin läheiselle Konepajan alueelle. Roineentien vuokrasopimuksesta on kuitenkin vaikea päästä eroon. Rahoitustilannetta yritettiin parantaa vuonna 2024 osakeannilla, jolla kertyi noin puoli miljoonaa euroa. Eläkeyhtiö Ilmarinen haki yritystä toistamiseen konkurssiin tammikuussa 2025. Yritys hakeutui yrityssaneeraukseen tammikuussa 2025. Maaliskuussa kerrottiin kolmen konserniin kuuluvan suomalaisyhtiön (Hasan & Partners Oy, Frankly Partners Oy ja emoyhtiö Ami Hasan & Co Holding Oy) päässeen yrityssaneeraukseen, joka ei kuitenkaan pelastanut konsernia.

 Lähteet 

 Aiheesta muualla 
 Yrityksen kotisivu

Luokka:Suomalaiset mainostoimistot